Manufaa ya kilimo katika uimarishaji wa uchumi wa Kenya
Language: Swahili | Genre: Creative_writing

MANUFAA YA KILIMO KATIKA UIMARISHAJI WA NCHI YA KENYA 

Kilimo ndio uti wa mgongo wa nchi yetu ya Kenya. Kilimo kina manufaa ainati. Kilimo kinaweza kuimarisha nchi yetu kupitia kwa mauzo ya mazao ya kilimo. Mazao kama vile majani chai na kahawa yanauzwa katika nchi za ng'ambo na hivyo kuwezesha kuleta pesa nchini. Kwa kuwa nchi yetu ndio inayozalisha majani chai kwa wingi duniani kote, hiyo inatupa fursa ya kuweza kupata wateja wengi. 
Pia kilimo kinaweza kuimarisha nchi yetu kupitia kubuni nafasi ya ajira kwa vijana. Kwa mfano majani chai na kahawa yanapelekwa viwandani ili kutengenezwa zaidi katika viwanda hivi. Utapata kuwa vijana wengi ndio hufanya kazi humo. Kupitia hilo, vijana hawa wana fursa ya kupata riziki ya kila siku na bila shaka kujitegemea kimaisha. Vijana hawa wataweza kuimarisha nchi kwa kuwa wataweza kuwekeza kipato kidogo wapatacho kwenye mabenki na hivyo nchi itapiga hatua mbele kimaendeleo. 
Vilevile kilimo kimeweza kusaidia kupigana na janga la njaa nchini. Bila kilimo basi nadhani nchi yetu ingekuwa haina chochote wala lolote. Kilimo kimeweza kuwasaidia watu walio kwenye sehemu kavu, kama vile kaskazini mwa nchi ya Kenya, kupata chakula. Sehemu kama vile Bonde la ufa, Nyanza na Magharibi ndizo zinazoongoza kwa uzalishaji wa chakula. Vyakula hivi huweza kusafirishwa na serikali hadi sehemu kavu na makaazi ya wakimbizi. Kupitia hili, watu wanaweza kushiriki katika kazi zao za kila siku wakiwa wazima na hivyo kuendeleza taifa letu. 
Aidha, kilimo kimeweza kuwaleta watu pamoja na kuwawezesha kuishi kwa amani. Hili linapatikana kupitia kwa uuzaji wa mazao ya kilimo. Wauzaji wa mazao haya hutoka sehemu mbalimbali nchini. Wanauza mazao yao bila kujali. utabaka au kabila la mtu mwengine. Hili huweza kuimarisha maendeleo nchini kwa kuwa huwaleta watu pamoja na kuwaonyesha umuhimu wa ushirikiano. Watu hawa huwezesha biashara kufanywa bila rabsha au mtafaruku wowote hivyo kuendeleza nchi. 
Kilimo pia kimewafanya watu wengi kuacha kuhamia jijini na badala yake kuanzisha kilimo mashinani. Kupitia kwa ujenzi wa viwanda mashinani na serikali, hili limewafanya waja wengine kuamua kubaki kule mashinani. Watu hawa wakibaki mashinani, wanaweza kufanya ukulima kwa yale mashamba yaliyowachwa bure bila matumizi. Wakiweza kufanya hivyo, watachangia kwa maendeleo ya nchi kiucumi kwa kuongeza mazao zaidi ya chakula. 
Kilimo chenyewe ni ajira kwa wakenya wengi. Watu wengi hupanda mimea ya kukula ilhali  wengine wanapanda ya kuuza. Kupitia kwa uuzaji wa mazao hayo, watu hawa wameweza kupata fedha za kujiendeleza kimaisha na hata kuwalipia watoto wao karo shuleni. Hili linaimarisha nchi kwa sababu wanafunzi ao hao ndio watakaokuwa viongozi wa kesho nchini. Nchi ambayo watu wengi wameelimika bila shaka ni nchi yenye maendeleo.